text:
Med forbehold af artikel 9.18 (videregivelse af oplysninger), stk. 2 og 3, skal en ordregivende enhed på anmodning herom over for en leverandør, der ikke har fået kontrakten, redegøre for årsagerne til, at den ordregivende enhed ikke valgte den pågældendes tilbud, og for de leverandører, der opfylder betingelserne for deltagelse, hvis tilbud opfylder de tekniske specifikationer, de relative fordele ved tilbuddet fra den leverandør, der har fået kontrakten.
 3. Den ordregivende enhed skal senest 30 dage efter tildelingen af enhver kontrakt, som er omfattet af dette kapitel, offentliggøre en bekendtgørelse på den relevante papirbaserede eller elektroniske måde, jf. afdeling H (offentliggørelse af udbudsoplysninger) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam). Når den ordregivende enhed udelukkende offentliggør bekendtgørelsen ved hjælp af et elektronisk medie, skal oplysningerne forblive lettilgængelige i en rimelig lang periode. Bekendtgørelsen skal mindst indeholde følgende oplysninger:
 a)
 en beskrivelse af de varer eller tjenesteydelser, der er genstand for udbuddet
 b)
 den ordregivende enheds navn og adresse
 c)
 den valgte leverandørs navn og adresse
 d)
 værdien af det antagne tilbud eller af det højeste og det laveste tilbud, der er taget i betragtning ved tildelingen af kontrakten
 e)
 datoen for tildeling og
 f)
 den anvendte udbudsprocedure og, ved udbud med forhandling i henhold til artikel 9.14 (udbud med forhandling), en kort beskrivelse af de omstændigheder, der berettiger anvendelsen af udbud med forhandling.
 4. Enhver ordregivende enhed skal opbevare:
 a)
 dokumentation, optegnelser og rapporter vedrørende udbudsprocedurer og kontrakttildeling for omfattede udbud, herunder de fortegnelser og rapporter, der kræves i henhold til artikel 9.14 (udbud med forhandling), i en periode på mindst tre år fra datoen for tildeling af en kontrakt og
 b)
 data, der sikrer sporbarhed i forbindelse med omfattede udbud, der er gennemført ved elektroniske midler.
 5. Parterne tilstræber at meddele de tilgængelige statistiske oplysninger, der er relevante for de i dette kapitel omhandlede offentlige udbud.
 Artikel 9.18
 Fremlæggelse af oplysninger
 1. En part skal efter anmodning fra den anden part straks fremlægge alle oplysninger, der er nødvendige for at afgøre, om en udbudsprocedure er blevet gennemført på fair og upartisk vis og i overensstemmelse med dette kapitel, herunder, når det er relevant, oplysninger om det valgte tilbuds egenskaber og relative fordele. Den anden part må ikke videregive disse oplysninger til nogen leverandør, medmindre den part, der har givet oplysningerne, er blevet hørt og har givet tilladelse hertil.
 2. Uanset dette kapitels øvrige bestemmelser må en part, herunder dens ordregivende enheder, ikke stille oplysninger til rådighed for nogen leverandør, som kan skade en anden leverandørs legitime handelsinteresser eller den fair konkurrence mellem leverandører.
 3. Intet i dette kapitel må fortolkes således, at det af en part, herunder dens ordregivende enheder, myndigheder og klageinstanser, kræves, at den skal videreformidle fortrolige oplysninger, hvis dette:
 a)
 hindrer retshåndhævelsen
 b)
 skader en fair konkurrence mellem leverandører
 c)
 skader bestemte personers legitime handelsinteresser, herunder beskyttelse af intellektuel ejendomsret eller
 d)
 på anden måde er i strid med samfundsmæssige interesser.
 Artikel 9.19
 Intern prøvelse
 1.


text:
Hver part skal opretholde, oprette eller udpege mindst én upartisk administrativ eller retslig myndighed, der er uafhængig af dens ordregivende enheder, til på ikkeforskelsbehandlende, rettidig, gennemsigtig og effektiv vis at modtage og behandle en klage fra en leverandør vedrørende:
 a)
 en overtrædelse af dette kapitel, eller
 b)
 en ordregivende enheds manglende overholdelse af en parts foranstaltninger til gennemførelse af dette kapitel, hvis leverandøren ikke har direkte adgang til at klage over en overtrædelse af dette kapitel i henhold til en parts nationale ret,
 som opstår i forbindelse med et omfattet udbud, hvori leverandøren har eller har haft en interesse. De proceduremæssige regler for alle klager skal foreligge skriftligt og være almindeligt tilgængelige.
 2. Hvis en leverandør i forbindelse med et omfattet udbud, hvori leverandøren har eller har haft en interesse, klager over en overtrædelse eller manglende overholdelse som omhandlet i stk. 1, skal den part, hvis den ordregivende enhed gennemfører udbuddet, opfordre den ordregivende enhed og leverandøren til at finde en løsning på klagen gennem konsultationer. Den ordregivende enhed skal tage klagen op til upartisk og rettidig overvejelse på en sådan måde, at dette ikke skader leverandørens deltagelse i igangværende eller fremtidige udbud eller ret til at søge om korrigerende foranstaltninger inden for rammerne af proceduren for administrativ eller retslig prøvelse. Hver part eller dens ordregivende enheder skal gøre oplysninger om sådanne klagemekanismer almindeligt tilgængelige.
 3. Enhver leverandør skal have en rimelig frist til at udarbejde og indgive en klage, hvilket under ingen omstændigheder må være mindre end 10 dage regnet fra det tidspunkt, hvor leverandøren har eller med rimelighed må formodes at have fået kendskab til det forhold, der påklages.
 4. Hvis et andet organ end den myndighed, der er omhandlet i stk. 1, i første omgang behandler en klage, skal parten sikre, at leverandøren kan klage over den oprindelige afgørelse til en upartisk administrativ eller retslig myndighed, der er uafhængig af den ordregivende enhed, hvis udbud er genstanden for klagen.
 5. Hver part skal sikre, at et klageorgan, der ikke er en domstol, enten skal være underlagt retslig kontrol eller give proceduremæssige garantier, der sikrer:
 a)
 at den ordregivende enhed besvarer klager skriftligt og forelægger klageinstansen alle relevante dokumenter
 b)
 at deltagerne i sagen (herefter benævnt "sagens parter") har ret til blive hørt, før klageinstansen træffer en beslutning om klagen
 c)
 at sagens parter har ret til at blive repræsenteret og ledsaget
 d)
 at sagens parter har adgang til alle retsmøder og
 e)
 at klageinstansen træffer dens afgørelser om en leverandørs klage rettidigt, skriftligt og med en begrundelse for den enkelte afgørelse.
 6. Hver part skal indføre eller anvende procedurer, der sikrer:
 a)
 hurtige og foreløbige foranstaltninger, indtil der træffes en afgørelse i sagen, for at bevare leverandørens mulighed for at deltage i udbuddet. Sådanne foreløbige foranstaltninger kan indebære suspension af udbudsproceduren. Det kan i procedurerne fastsættes, at der ved afgørelsen om, hvorvidt sådanne foranstaltninger skal bringes i anvendelse, kan tages hensyn til overvejende negative konsekvenser for de berørte interesser, herunder offentlighedens interesser. Den legitime grund til at

type: contracts

jurisdiction: EU


text:
undlade at træffe foranstaltninger skal forelægges skriftligt og
 b)
 korrigerende foranstaltninger eller erstatning for tab eller skade, hvis klageinstansen har fastslået, at der foreligger en misligholdelse eller et svigt som omhandlet i stk. 1. Erstatningen for den lidte skade kan begrænses enten til de omkostninger, der med rimelighed er afholdt i forbindelse med udarbejdelsen af tilbuddet eller til at indbringe klagen, eller begge dele.
 Artikel 9.20
 Ændring og rettelse af dækning
 1. En part skal give den anden part skriftlig meddelelse om enhver påtænkt ændring eller rettelse af dens dækning (herefter benævnt "ændring").
 2. For enhver foreslået tilbagetrækning af en enhed fra en parts dækning med hensyn til dens rettigheder med den begrundelse, at den statslige kontrol med eller indflydelse på enheden reelt er ophørt, skal den part, der foreslår ændringen (herefter benævnt "den ændrende part"), i meddelelsen forelægge dokumentation for, at den statslige kontrol eller indflydelse reelt er ophørt.
 3. Statslig kontrol med eller indflydelse på en enhed anses for at være reelt ophørt, når den ændrende part, herunder for Unionen de centrale statslige enheder og decentrale statslige enheder og for Vietnam de centrale statslige enheder og decentrale statslige enheder:
 a)
 hverken direkte eller indirekte ejer mere end 50 % af enhedens tegnede kapital eller af de stemmer, der er knyttet til de aktier, som enheden har udstedt, og
 b)
 hverken direkte eller indirekte kan udpege mere end halvdelen af medlemmerne i enhedens bestyrelse eller et tilsvarende organ.
 4. For enhver anden foreslået ændring skal den ændrende part i meddelelsen give oplysninger om de sandsynlige virkninger af ændringen for den i dette kapitel gensidigt aftalte dækning. Hvis den ændrende part foreslår at foretage rettelser af ren formel art og mindre ændringer af dens dækning, der ikke berører de omfattede udbud, skal der gives meddelelse herom mindst hvert andet år.
 Foreslåede ændringer af dækningen anses for at være rettelser af rent formel karakter og mindre ændringer af partens dækning i følgende tilfælde:
 a)
 ændringer af den ordregivende enheds navn
 b)
 sammenlægning af en eller flere ordregivende enheder, der er opført på listen i bilag 9-A (dækning af offentlige udbud for Unionen) eller 9-B (dækning af offentlige udbud for Vietnam), eller
 c)
 en opdeling af en ordregivende enhed, der er opført i bilag 9-A (dækning af offentlige udbud for Unionen) eller 9-B (dækning af offentlige udbud for Vietnam), i to eller flere ordregivende enheder, der alle tilføjes til de ordregivende enheder, der er opført i samme afdeling i bilaget.
 5. Den ændrende part kan i dens bekendtgørelse tilbyde kompenserende justeringer for ændringen i dens dækning, hvis det er nødvendigt for at opretholde et dækningsniveau, der kan sammenlignes med det, der var gældende før ændringen. Den ændrende part er ikke forpligtet til at indrømme kompenserende justeringer til den anden part, når den foreslåede ændring vedrører:
 a)
 en ordregivende enhed, som parten faktisk har elimineret dens kontrol eller indflydelse over for så vidt angår omfattede udbud fra den pågældende ordregivende enhed, eller
 b)
 rettelser af ren formel art og mindre ændringer af bilag


text:
9-A (dækning af offentlige udbud for Unionen) eller 9-B (dækning af offentlige udbud for Vietnam).
 Hvis en ændrende parts tilbagetrækning af et betydeligt antal ordregivende enheder fra dens dækning på grund af, at disse ordregivende enheder ikke længere er under statslig kontrol eller indflydelse i overensstemmelse med kriterierne i stk. 3, medfører en betydelig ubalance mellem de af parterne aftalte dækninger, skal den ændrende part, uanset litra a), acceptere at indlede konsultationer med den anden part for, uden forudfattet mening, at drøfte betingelserne for at rette op på denne ubalance.
 6. Den anden part skal give den ændrende part meddelelse om enhver indsigelse mod den foreslåede ændring senest 45 dage efter meddelelsen.
 7. Hvis den anden part gør indsigelse, skal begge parter tilstræbe at løse problemet gennem konsultationer. Den part, der gør indsigelse, kan under konsultationerne anmode om yderligere oplysninger for nærmere at afklare den foreslåede ændring, herunder arten af eventuel statslig kontrol eller indflydelse.
 8. Hvis konsultationerne i henhold til stk. 7 ikke løser sagen, kan parterne anvende den tvistbilæggelsesordning, der er omhandlet i kapitel 15 (tvistbilæggelse).
 9. En foreslået ændring træder kun i kraft, hvis:
 a)
 den anden part ikke har forelagt den ændrende part en skriftlig indsigelse mod den foreslåede ændring senest 45 dage efter datoen for meddelelsen om de foreslåede ændringer
 b)
 parterne er nået til enighed eller
 c)
 et voldgiftspanel har afgivet en endelig rapport i overensstemmelse med artikel 15.11 (endelig rapport), hvori det konkluderes, at parterne skal gennemføre den foreslåede ændring.
 Artikel 9.21
 Samarbejde
 1. Parterne anerkender deres fælles interesse i at samarbejde om at fremme den internationale liberalisering af markederne for offentlige udbud med henblik på at opnå en bedre forståelse af deres respektive offentlige udbudssystemer og for at forbedre adgangen til deres respektive markeder.
 2. Parterne skal med forbehold af artikel 9.6 (bekendtgørelser), stk. 4, tilstræbe at samarbejde om spørgsmål som f.eks.:
 a)
 udveksling af erfaringer og oplysninger, f.eks. reguleringsmæssige rammer og bedste praksis
 b)
 udvikling og udbredelse af brugen af elektroniske midler i offentlige udbudssystemer
 c)
 kapacitetsopbygning hos offentlige embedsmænd i bedste praksis inden for offentlige udbud og
 d)
 institutionel styrkelse med henblik på at opfylde bestemmelserne i dette kapitel.
 Artikel 9.22
 Fremtidige forhandlinger
 1. Parterne tager bestemmelserne i artikel 9.15 (elektroniske auktioner) op til revision, når Vietnams elektroniske udbudssystem er blevet fuldt udviklet, for at tage hensyn til eventuelle teknologiske ændringer og navnlig for at overveje andre aspekter såsom den matematiske formel, der anvendes til den automatiske evalueringsmetode, og en eventuel meddelelse om resultaterne af enhver indledende evaluering til deltagerne i auktionen.
 2. Parterne skal føre yderligere forhandlinger om varigheden af perioden for lagring af data i forbindelse med elektroniske udbud, når Vietnams elektroniske udbudssystem er i drift.
 3. Parterne skal føre yderligere forhandlinger om dækningen af yderligere decentrale statslige enheder senest 15 år efter datoen for denne aftales ikrafttræden.
 Artikel 9.23
 Udvalget for Investering, Tjenesteydelser, Elektronisk Handel og Offentlige Udbud
 Udvalget for Investering, Tjenesteydelser, Elektronisk Handel og Offentlige Udbud, der nedsættes ved artikel 17.2 (specialudvalg), skal være ansvarlig for


text:
gennemførelsen af dette kapitel. Det kan især:
 a)
 drøfte udvekslingen af statistiske oplysninger i overensstemmelse med artikel 9.17 (oplysninger efter kontrakttildeling), stk. 5
 b)
 gennemgå udestående meddelelser om ændringer af dækningen og godkende den reviderede liste over ordregivende enheder i afdeling A (centrale statslige enheder) til C (andre omfattede enheder) i bilag 9-A (dækning af offentlige udbud for Unionen) og 9-B (dækning af offentlige udbud for Vietnam)
 c)
 godkende kompensationsjusteringer, som skyldes ændringer, der påvirker dækningen
 d)
 behandle spørgsmål vedrørende offentlige udbud, som indbringes af en af parterne, og
 e)
 drøfte alle andre spørgsmål vedrørende anvendelsen af dette kapitel.
 KAPITEL 10
 Konkurrencepolitik
 Afdeling A
 Konkurrencebegrænsende adfærd
 Artikel 10.1
 Principper
 Parterne anerkender betydningen af uhindret konkurrence i deres indbyrdes handels- og investeringsforbindelser. Parterne erkender, at konkurrencebegrænsende adfærd kan lægge hindringer i vejen for velfungerende markeder og underminere fordelene ved handelsliberalisering.
 Artikel 10.2
 Lovgivningsmæssig ramme
 1. Hver part skal indføre eller opretholde omfattende konkurrencelovgivning, der forbyder konkurrencebegrænsende adfærd, med det formål at fremme økonomisk effektivitet og forbrugervelfærd samt træffe passende foranstaltninger med hensyn til en sådan adfærd.
 2. Parternes konkurrencelovgivning skal på deres respektive områder effektivt forhindre:
 a)
 aftaler mellem virksomheder, beslutninger truffet af virksomhedssammenslutninger og samordnet praksis, som har til formål eller resultat at forhindre, begrænse eller fordreje konkurrencen
 b)
 en eller flere virksomheders misbrug af en dominerende stilling, og fusioner og virksomhedsovertagelser, der i betydelig grad forhindrer effektiv konkurrence.
 Artikel 10.3
 Gennemførelse
 1. Hver part skal bevare dens uafhængighed med hensyn til at udarbejde og håndhæve dens konkurrencelovgivning.
 2. Hver part skal opretholde myndigheder, som er ansvarlige for den fulde anvendelse og for den effektive håndhævelse af dens konkurrencelovgivning, samt sikre, at de har det passende udstyr og de beføjelser, der er nødvendige for at kunne varetage deres opgaver.
 3. Alle private og offentlige virksomheder er underlagt den i artikel 10.2 (lovgivningsmæssig ramme) omhandlede konkurrenceret.
 4. Hver part skal anvende dens konkurrencelovgivning på en gennemsigtig og ikkeforskelsbehandlende måde, herunder på private og offentlige virksomheder, under overholdelse af principperne om en retfærdig rettergang og retten til forsvar for de berørte virksomheder.
 5. Anvendelse af konkurrencelovgivningen skal ikke hverken retligt eller faktisk hindre opfyldelsen af de særlige opgaver af offentlig interesse, som er betroet de pågældende virksomheder. Undtagelser fra en parts konkurrencelovgivning skal begrænses til offentlige opgaver, stå i forhold til det ønskede samfundspolitiske mål og være gennemsigtige.
 Afdeling B
 Subsidier
 Artikel 10.4
 Principper
 1. Parterne er enige om, at en part kan yde subsidier, hvis det er nødvendigt for at forfølge et samfundspolitisk mål. Parterne erkender, at visse subsidier potentielt kan lægge hindringer i vejen for velfungerende markeder og underminere fordelene ved handelsliberalisering. En part må i princippet ikke yde subsidier til virksomheder, der leverer varer eller tjenesteydelser, hvis de påvirker eller formodes at ville kunne påvirke konkurrence og handel negativt.
 2. De samfundspolitiske mål, for hvilke en part kan yde subsidier på de betingelser, der er fastsat i denne afdeling, er f.eks.:
 a)
 subsidier, der har til formål at råde bod på skader, der er forårsaget af naturkatastrofer eller andre


text:
usædvanlige begivenheder
 b)
 subsidier til fremme af den økonomiske udvikling i områder, hvor levestandarden er usædvanlig lav, eller hvor der hersker alvorlig underbeskæftigelse
 c)
 subsidier for at afhjælpe en alvorlig forstyrrelse i en af parternes økonomi
 d)
 subsidier til lettelse af udviklingen af visse økonomiske aktiviteter eller økonomiske områder, herunder, men ikke begrænset til, subsidier til klart definerede forsknings-, udviklings- og innovationsformål, subsidier til uddannelse eller jobskabelse, subsidier til miljøformål, subsidier til små og mellemstore virksomheder som defineret i parternes respektive lovgivninger og
 e)
 subsidier til fremme af kulturen og bevarelse af kulturarven.
 3. Hver part skal sikre, at virksomheder udelukkende anvender de specifikke subsidier fra en part til det politikformål, hvortil de er blevet ydet (42).
 Artikel 10.5
 Definition og anvendelsesområde
 1. Med henblik på denne afdeling forstås ved "subsidier": en foranstaltning, som opfylder de betingelser, der er fastlagt i SCM-aftalens artikel 1.1, uanset om subsidierne er bevilget til en virksomhed, der fremstiller varer eller leverer tjenesteydelser (43).
 2. Denne afdeling finder kun anvendelse på subsidier, der er specifikke i henhold til SCM-aftalens artikel 2. Subsidier til individuelle forbrugere eller generelle foranstaltninger, herunder subsidier eller foranstaltninger, der har til formål at opfylde socialpolitiske mål, betragtes ikke som specifikke.
 3. Denne afdeling finder anvendelse på specifikke subsidier til alle virksomheder, herunder offentlige og private virksomheder.
 4. Anvendelsen af denne afdeling må hverken retligt eller faktisk hindre opfyldelsen af de særlige opgaver af offentlig interesse, herunder offentlige serviceforpligtelser, der er tildelt de berørte virksomheder. Undtagelser bør begrænses til opgaver af offentlig interesse, som står i et rimeligt forhold til de samfundspolitisk mål, der er tildelt disse virksomheder, og bør være gennemsigtige.
 5. Denne afdeling finder ikke anvendelse på ikkeøkonomiske aktiviteter.
 6. Artikel 10.9 (særlige betingede subsidier), stk. 1, finder ikke anvendelse på fiskerisubsidier og subsidier i forbindelse med handel med varer, der er omfattet af bilag 1 til landbrugsaftalen.
 7. Denne afdeling finder kun anvendelse på specifikke subsidier, hvoraf det beløb, der udbetales pr. støttemodtager over en periode på tre år, overstiger 300 000 særlige trækningsrettigheder (44).
 8. For så vidt angår subsidier til virksomheder, der leverer tjenesteydelser, finder artikel 10.7 (gennemsigtighed) og artikel 10.9 (specifikke betingede subsidier) kun anvendelse på følgende tjenesteydelsessektorer: telekommunikation, bankvirksomhed, forsikringsvirksomhed, transport, herunder søtransport, energi, computertjenesteydelser, arkitektur og ingeniørvirksomhed samt bygge- og anlægsarbejder og miljøtjenester, jf. dog forbeholdene i kapitel 8 (liberalisering af investeringer, handel med tjenesteydelser og elektronisk handel).
 9. Denne afdeling finder ikke anvendelse på sektorer eller delsektorer, som parterne ikke har anført i kapitel 8 (liberalisering af investeringer, handel med tjenesteydelser og elektronisk handel).
 10. Artikel 10.9 (specifikke betingede subsidier) finder ikke anvendelse på subsidier, der er formelt aftalt eller ydet før eller inden for fem år efter denne aftales ikrafttræden.
 Artikel 10.6
 Forholdet til WTO
 Denne afdeling berører ikke hver parts rettigheder og forpligtelser under artikel VI i GATT 1994, SCM-aftalen og landbrugsaftalen.
 Artikel 10.7
 Gennemsigtighed
 1. Hver part skal sikre gennemsigtighed med hensyn til subsidier. Med henblik herpå skal hver part hvert fjerde år give den anden part meddelelse om retsgrundlaget,


text:
formen, beløbet eller budgettet og om muligt modtageren af specifikke subsidier (45).
 2. Den i stk. 1 omhandlede meddelelsespligt anses for at være opfyldt, hvis parten stiller de relevante oplysninger til rådighed på et offentligt tilgængeligt websted fra den 31. december i det kalenderår, der følger efter det år, hvor subsiderne blev ydet. Den første meddelelse gøres tilgængelig senest fire år efter denne aftales ikrafttræden.
 Artikel 10.8
 Konsultationer
 1. Finder en part, at et specifikt subsidiebeløb, der er ydet af den anden part, og som ikke er omfattet af artikel 10.9 (specifikke betingede subsidier), har eller kan have en negativ virkning på dens handels- eller investeringsinteresser, kan denne part udtrykke dens bekymring til den anden part og anmode om konsultationer om spørgsmålet. Den anmodede part skal tage en sådan anmodning op til velvillig overvejelse. Konsultationerne bør navnlig tage sigte på at fastslå:
 a)
 om det specifikke subsidiebeløb kun blev ydet med henblik på at forfølge et samfundspolitisk mål
 b)
 om det pågældende subsidiebeløb er begrænset til det minimum, der er nødvendigt for at forfølge dette mål
 c)
 om subsidiebeløbet skaber et incitament og
 d)
 om de negative virkninger på den anmodende parts handel og investering kun er begrænsede.
 2. For at lette konsultationerne skal den anmodede part give oplysninger om det pågældende specifikke subsidiebeløb senest 90 dage efter datoen for modtagelsen af anmodningen. Mener den anmodende part, efter at have modtaget oplysninger om de pågældende subsidier, at de subsidier, der er genstand for konsultationerne, har eller kan have en uforholdsmæssig negativ indvirkning på den anmodende parts handels- eller investeringsinteresser, skal den anmodede part tilstræbe at ophæve eller minimere de skadelige virkninger af de pågældende subsidier.
 Artikel 10.9
 Specifikke betingede subsidier
 1. Parterne skal fastsætte betingelser for følgende specifikke subsidier:
 a)
 et retligt arrangement, hvorefter en statslig myndighed eller enhver offentlig myndighed har ansvaret for at dække visse virksomheders gæld og passiver, forudsat at dækningen af gælden eller passiverne er begrænset med hensyn til gældens eller passivernes størrelse eller varigheden af ansvaret
 b)
 støtte med en varighed på over et år til insolvente eller skrantende virksomheder tillades i forskellige former, herunder lån og garantier, kontante tilskud, kapitaltilførsler, tilrådighedsstillelse af aktiver under markedsprisen og skattefritagelser, forudsat at der foreligger en troværdig rekonstruktionsplan baseret på realistiske forventninger om inden for en rimelig frist at gøre den insolvente eller skrantende virksomhed varigt levedygtig igen, og at virksomheden selv bidrager til rekonstruktionsomkostningerne (46).
 2. Stk. 1 finder ikke anvendelse på specifikke subsidier, for hvilke den part, der yder støtten, efter skriftlig anmodning fra den anden part har påvist, at den pågældende støtte hverken påvirker eller kan påvirke den anden parts handel eller investering.
 3. Stk. 1 finder ikke anvendelse på specifikke subsidier, der ydes for at afhjælpe en alvorlig forstyrrelse i en parts økonomi. En forstyrrelse af en parts økonomi betragtes som alvorlig, hvis den er usædvanlig, midlertidig og omfattende samt påvirker medlemsstaterne eller hele den økonomiske situation for denne part og ikke kun en specifik region eller en økonomisk sektor i en part.
 Artikel


text:
10.10
 Revision
 Parterne tager denne afdeling op til revision senest fem år efter denne aftales ikrafttræden og derefter med regelmæssige mellemrum. Parterne skal konsultere hinanden om behovet for at ændre denne afdeling på baggrund af de opnåede erfaringer og udviklingen af tilsvarende regler i WTO. Parterne skal ved en sådan revision navnlig overveje inddragelsen af yderligere servicesektorer i anvendelsesområdet for denne afdeling i artikel 10.5 (definitioner og anvendelsesområde).
 Afdeling C
 Definitioner og fælles principper
 Artikel 10.11
 Definitioner
 Med henblik på dette kapitel forstås der ved:
 a)
 "samfundspolitisk mål": det overordnede mål om at opnå et resultat til overordnet gavn for offentligheden og
 b)
 "opgaver af offentlig interesse": specifikke aktiviteter, der giver resultater til overordnet gavn for offentligheden, som uden offentlig intervention ikke ville blive leveret eller ville blive leveret under forskellige forhold med hensyn til tilgængelighed, kvalitet, sikkerhed, økonomisk overkommelighed eller ligebehandling på markedet.
 Artikel 10.12
 Fortrolig behandling af oplysninger
 1. Parterne skal ved udveksling af oplysninger i henhold til dette kapitel tage hensyn til de begrænsninger, der pålægges i deres respektive lovgivninger vedrørende tavshedspligt eller forretningshemmeligheder, og sikre beskyttelse af forretningshemmeligheder og andre fortrolige oplysninger.
 2. Alle oplysninger, der meddeles i medfør af denne aftale, skal behandles fortroligt af den modtagende part, medmindre den anden part har givet tilladelse til, at oplysningerne videregives, eller har gjort dem offentligt tilgængelige.
 Artikel 10.13
 Tvistbilæggelse
 Ingen part må gøre brug af tvistbilæggelse i henhold til denne aftale for spørgsmål, der opstår i forbindelse med dette kapitels afdeling A (konkurrencebegrænsende adfærd) og artikel 10.8 (konsultationer).
 Artikel 10.14
 Samarbejde
 For at nå målene for dette kapitel og for at fremme en effektiv håndhævelse af konkurrencereglerne anerkender parterne, at det er i deres fælles interesse at styrke samarbejdet om udvikling af konkurrencepolitikken, herunder kontrol af subsidier, med forbehold af tilgængeligheden af midler inden for rammerne af parternes samarbejdsinstrumenter og -programmer.
 KAPITEL 11
 Statsejede virksomheder, virksomheder indrømmet særlige rettigheder eller privilegier og udpegede monopoler
 Artikel 11.1
 Definitioner
 Med henblik på dette kapitel forstås der ved:
 a)
 "kommercielle aktiviteter": aktiviteter, som i sidste instans fører til fremstillingen af en vare eller leveringen af en tjenesteydelse, som sælges på det relevante marked i mængder og til priser, som er fastsat af virksomheden, og som udføres med fortjeneste for øje (47)
 b)
 "kommercielle betragtninger": pris, kvalitet, rådighed, omsættelighed, transport og andre vilkår og betingelser for køb eller salg eller andre faktorer, som normalt ville blive taget i betragtning i forbindelse med kommercielle beslutninger i en virksomhed, som drives efter markedsøkonomiske principper inden for den relevante erhvervsgren eller industri
 c)
 "udpege": at oprette eller tillade et monopol eller at udvide omfanget af et monopol til at omfatte yderligere varer eller tjenesteydelser
 d)
 "udpeget monopol": en enhed, herunder en gruppe af enheder eller et offentligt agentur, og ethvert datterselskab heraf, som på det relevante marked på en parts område er udpeget som den eneste leverandør eller køber af en vare eller tjenesteydelse, men omfatter ikke en enhed, som har fået tildelt en eksklusiv intellektuel ejendomsrettighed alene på grund af en sådan


text:
tildeling
 e)
 "virksomhed indrømmet særlige rettigheder eller privilegier": enhver virksomhed, herunder ethvert datterselskab, offentligt eller privat, som af en part retligt eller faktisk er blevet indrømmet særlige rettigheder eller privilegier
 f)
 "særlige rettigheder eller privilegier": rettigheder eller privilegier, som en part giver et begrænset antal virksomheder eller datterselskaber heraf i et nærmere bestemt geografisk marked eller produktmarked, og hvis virkning er at begrænse enhver anden virksomheds mulighed for at udøve dens virksomhed i samme geografiske område eller på samme produktmarked under i alt væsentligt ensartede forhold; tildeling af en licens eller en tilladelse til et begrænset antal virksomheder med henblik på fordeling af knappe ressourcer gennem objektive, forholdsmæssige og ikkeforskelsbehandlende kriterier er ikke i sig selv en særlig rettighed eller privilegium og
 g)
 "statsejet virksomhed": en virksomhed, herunder enhver dattervirksomhed, hvori en part direkte eller indirekte:
 i)
 ejer over 50 % af virksomhedens tegnede kapital eller kontrollerer mere end 50 % af de stemmer, der er knyttet til de aktier, som virksomheden har udstedt
 ii)
 kan udpege over halvdelen af medlemmerne i virksomhedens bestyrelse eller et tilsvarende organ eller
 iii)
 kan udøve kontrol over virksomhedens strategiske beslutninger.
 Artikel 11.2
 Anvendelsesområde
 1. Parterne bekræfter deres rettigheder og forpligtelser i henhold til artikel XVII, stk. 1-3, i GATT 1994 og forståelsen vedrørende fortolkningen af artikel XVII i den almindelige overenskomst om told og udenrigshandel 1994, såvel som i henhold til artikel VIII, stk. 1, 2 og 5, i GATS, der alle med de fornødne ændringer hermed er inkorporeret i og gjort til en del af nærværende aftale.
 2. Dette kapitel finder anvendelse på alle statsejede virksomheder, virksomheder indrømmet særlige rettigheder eller privilegier, og udpegede monopoler, der udøver en kommerciel aktivitet. Hvis en virksomhed kombinerer kommercielle og ikkekommercielle aktiviteter (48), er det kun virksomhedens kommercielle aktiviteter, der er omfattet af dette kapitel.
 3. Dette kapitel finder ikke anvendelse på statsejede virksomheder, virksomheder indrømmet særlige rettigheder eller privilegier, og udpegede monopoler, for hvilke en part har truffet midlertidige foranstaltninger på grund af en national eller global økonomisk nødsituation.
 4. Dette kapitel finder ikke anvendelse på statsejede virksomheder, virksomheder indrømmet særlige rettigheder eller privilegier eller et udpeget monopol, hvis de årlige indtægter fra den pågældende virksomheds eller det pågældende monopols kommercielle aktiviteter i et af de seneste tre på hinanden følgende regnskabsår har været mindre end 200 mio. særlige tegningsrettigheder (49). Denne tærskel gælder for statsejede virksomheder, virksomheder indrømmet særlige rettigheder eller privilegier og udpegede monopoler på decentralt statsligt plan fra fem år efter datoen for denne aftales ikrafttræden.
 5. Dette kapitel finder ikke anvendelse på en parts eller dens ordregivende enheders omfattede udbud som omhandlet i artikel 9.2 (anvendelsesområde og dækning).
 6. Dette kapitel finder ikke anvendelse på statsejede virksomheder, virksomheder indrømmet særlige rettigheder eller privilegier og udpegede monopoler, som ejes eller kontrolleres af en statslig myndighed i en part med ansvar for det nationale forsvar, den offentlige orden eller den offentlige sikkerhed, medmindre de udelukkende beskæftiger sig med kommercielle aktiviteter uden tilknytning til det nationale forsvar, den offentlige orden eller den offentlige sikkerhed.


text:
7. Dette kapitel finder ikke anvendelse på tjenesteydelser leveret af statsejede virksomheder, virksomheder indrømmet særlige rettigheder eller privilegier og udpegede monopoler under udøvelse af offentlig myndighed (50).
 8. Dette kapitel finder ikke anvendelse på foranstaltninger eller aktiviteter, der er opført i bilag 11 (særlige regler for Vietnam om statsejede virksomheder, virksomheder indrømmet særlige rettigheder eller privilegier og udpegede monopoler).
 Artikel 11.3
 Generelle bestemmelser
 1. Intet i dette kapitel berører en parts love og forskrifter, som regulerer dens ordninger for statsejerskab.
 2. Der er, med forbehold af parternes rettigheder og forpligtelser i henhold til dette kapitel, intet i dette kapitel, der forhindrer en part i at oprette eller opretholde statsejede virksomheder, indrømme virksomheder særlige rettigheder eller privilegier eller udpege eller opretholde monopoler.
 3. En part må ikke pålægge eller tilskynde dens statsejede virksomheder, virksomheder indrømmet særlige rettigheder eller privilegier eller udpegede monopoler til at handle på en måde, der er uforenelig med dette kapitel.
 Artikel 11.4
 Ikkeforskelsbehandling og kommercielle betragtninger
 1. Hver part skal sikre, at dens statsejede virksomheder, virksomheder indrømmet særlige rettigheder eller privilegier og udpegede monopoler, når de udøver kommercielle aktiviteter:
 a)
 handler i overensstemmelse med kommercielle betragtninger ved køb eller salg af varer eller tjenesteydelser, undtagen for at udføre deres offentlige opgave, som ikke er uforenelige med stk. 1, litra b)
 b)
 ved køb af en vare eller tjenesteydelse:
 i)
 indrømmer en vare eller en tjenesteydelse, der leveres af en virksomhed fra den anden part, en behandling, der ikke er mindre gunstig end den, de indrømmer en tilsvarende vare eller tjenesteydelse leveret af en af partens virksomheder og
 ii)
 indrømmer en vare eller en tjenesteydelse, der leveres af en investorvirksomhed fra den anden part på partens område, en behandling, der ikke er mindre gunstig end den, de indrømmer en tilsvarende vare eller tjenesteydelse, som leveres af en investorvirksomhed fra den anden part på det relevante marked på partens område
 c)
 ved salg af en vare eller en tjenesteydelse:
 i)
 indrømmer en virksomhed fra den anden part en behandling, der ikke er mindre gunstig end den, den indrømmer partens egne virksomheder og
 ii)
 indrømmer en investorvirksomhed fra den anden part på den pågældende parts område en behandling, der ikke er mindre gunstig end den, de indrømmer investorvirksomheder fra den anden part på det relevante marked på partens område.
 2. Stk. 1 hindrer ikke statsejede virksomheder, virksomheder indrømmet særlige rettigheder eller privilegier eller udpegede monopoler i:
 a)
 at købe eller levere varer eller tjenesteydelser på forskellige vilkår eller betingelser, herunder vedrørende prisen, eller
 b)
 at nægte at købe eller levere varer eller tjenesteydelser
 forudsat at sådanne forskellige vilkår eller betingelser eller afslag finder sted i overensstemmelse med kommercielle betragtninger.
 3. Stk. 1 og 2 finder ikke anvendelse på de sektorer, der er omhandlet i artikel 8.3 (anvendelsesområde) og 8.9 (anvendelsesområde).
 4. Stk. 1 og 2 finder anvendelse på kommercielle aktiviteter i statsejede virksomheder, virksomheder indrømmet særlige rettigheder eller privilegier og udpegede monopoler, hvis samme aktivitet ville påvirke handelen med tjenesteydelser og investeringer, for hvilke en part har påtaget sig en


text:
forpligtelse i henhold til artikel 8.5 (national behandling), 8.6 (mestbegunstigelsesbehandling), 8.11 (national behandling), med forbehold af de betingelser eller kvalifikationer, der er fastsat i dens liste over specifikke forpligtelser i henholdsvis bilag 8-A (Unionens liste over specifikke forpligtelser) eller 8-B (Vietnams liste over specifikke forpligtelser) i henhold til artikel 8.7 (liste over specifikke forpligtelser) og artikel 8.12 (liste over specifikke forpligtelser). Det præciseres, at i tilfælde af konflikt mellem artikel 11.2 (anvendelsesområde), stk. 4, og de betingelser eller kvalifikationer, der er fastsat i en parts liste over specifikke forpligtelser i henhold til artikel 8.7 (liste over specifikke forpligtelser) og 8.12 (liste over specifikke forpligtelser), har disse lister forrang.
 Artikel 11.5
 Reguleringsmæssig ramme
 1. Parterne tilstræber at sikre, at statsejede virksomheder, virksomheder indrømmet særlige rettigheder eller privilegier og udpegede monopoler overholder internationalt anerkendte standarder for virksomhedsledelse.
 2. Hver part skal sikre, at dens reguleringsorganer eller -funktioner ikke står til ansvar over for virksomheder eller enheder, som de regulerer, for at sikre reguleringsorganernes eller -funktionernes effektivitet, og handler upartisk (51) i lignende situationer over for alle virksomheder eller enheder, som de regulerer, herunder statsejede virksomheder, virksomheder indrømmet særlige rettigheder eller privilegier og udpegede monopoler (52).
 3. Hver part skal sikre, at love og forskrifter håndhæves på en ensartet og ikkeforskelsbehandlende måde, herunder over for statsejede virksomheder, virksomheder indrømmet særlige rettigheder eller privilegier og udpegede monopoler.
 Artikel 11.6
 Gennemsigtighed
 1. En part, som har rimelig grund til at antage, at dens interesser i henhold til dette kapitel påvirkes negativt af kommercielle aktiviteter, som udøves af en statsejet virksomhed, en virksomhed indrømmet særlige rettigheder eller privilegier eller et udpeget monopol fra den anden part, kan anmode den anden part skriftligt om at oplyse om virksomhedens eller monopolets kommercielle aktiviteter. En sådan anmodning skal angive den virksomhed eller det monopol, de pågældende produkter eller tjenesteydelser og markeder samt indeholde oplysninger, hvoraf det fremgår, at virksomhedens eller monopolets praksis hindrer handel eller investeringer mellem parterne.
 2. De i stk. 1 omhandlede oplysninger skal omfatte:
 a)
 virksomhedens eller monopolets ejerskab og stemmeretsstruktur med angivelse af den procentdel af aktierne og stemmerettighederne, som en part eller en statsejet virksomhed, en virksomhed indrømmet særlige rettigheder eller privilegier eller et udpeget monopol kumulativt ejer
 b)
 en beskrivelse af eventuelle særlige aktier eller særlige stemmerettigheder eller andre rettigheder, som en part eller en statsejet virksomhed, en virksomhed indrømmet særlige rettigheder eller privilegier eller et udpeget monopol har, når sådanne rettigheder er forskellige fra dem, der er knyttet til virksomhedens eller monopolets almindelige aktier
 c)
 virksomhedens eller monopolets organisatoriske struktur, sammensætningen af dens bestyrelse eller et tilsvarende organ, der udøver direkte eller indirekte kontrol i virksomheden eller enheden, samt krydsejerskaber og andre forbindelser til forskellige statsejede virksomheder, virksomheder indrømmet særlige rettigheder eller privilegier eller udpegede monopoler
 d)
 en beskrivelse af, hvilke statsadministrationer eller offentlige organer, der regulerer eller overvåger virksomheden eller monopolet, en beskrivelse af rapporteringsvejene (53) og statsadministrationens eller det offentlige organs rettigheder og praksis angående udnævnelse, afskedigelse eller aflønning af ledere
 e)
 de årlige indtægter eller samlede aktiver eller begge


text:
dele
 f)
 fritagelser, immuniteter og andre foranstaltninger, herunder en mere fordelagtig behandling, der finder anvendelse på den anmodede parts område for enhver statsejet virksomhed, virksomhed indrømmet særlige rettigheder eller privilegier eller udpeget monopol.
 3. En part kan anmode den anden part om yderligere oplysninger om beregningerne af den i artikel 11.2 (anvendelsesområde), stk. 4, omhandlede indtægtsgrænse.
 4. Stk. 1-3 forpligter ikke nogen part til at videregive fortrolige oplysninger, når det ville være uforeneligt med dens love og forskrifter, vanskeliggøre håndhævelse af loven eller på anden måde være i strid med almene samfundsinteresser eller krænke bestemte virksomheders legitime kommercielle interesser.
 5. For så vidt angår Unionen finder stk. 2, litra a)-e), ikke anvendelse på virksomheder, der betragtes som små og mellemstore virksomheder som defineret i EU-retten.
 Artikel 11.7
 Teknisk samarbejde
 Parterne, der anerkender betydningen af at fremme effektive retlige og reguleringsmæssige rammer for statsejede virksomheder, skal iværksætte gensidigt aftalte tekniske samarbejdsaktiviteter med henblik på at fremme statsejede virksomheders effektivitet og gennemsigtighed, forudsat at der er midler til rådighed under den pågældende parts samarbejdsinstrumenter og -programmer.
 KAPITEL 12
 Intellektuelle ejendomsrettigheder
 Afdeling A
 Generelle bestemmelser og principper
 Artikel 12.1
 Mål
 1. Målene med dette kapitel er:
 a)
 at lette skabelse, produktion og markedsføring af innovative og kreative produkter parterne imellem og derved bidrage til en mere bæredygtig og inklusiv økonomi i hver part og
 b)
 at sikre et passende og effektivt niveau af beskyttelse og håndhævelse af intellektuelle ejendomsrettigheder.
 2. Beskyttelsen og håndhævelsen af intellektuelle ejendomsrettigheder bør bidrage til at fremme teknologisk innovation samt overførsel og udbredelse af teknologi til gensidig fordel for producenter og brugere af teknologisk viden og på en måde, der sikrer social og økonomisk velfærd samt balance mellem rettigheder og forpligtelser.
 Artikel 12.2
 Forpligtelsernes art og omfang
 1. Parterne bekræfter deres rettigheder og forpligtelser i henhold til de internationale traktater om intellektuel ejendomsret, som de er part i, herunder TRIPS-aftalen. Parterne skal sikre en passende og effektiv gennemførelse af disse traktater. Formålet med dette kapitel er at supplere og yderligere præcisere disse rettigheder og forpligtelser mellem parterne med det formål at sikre en passende og effektiv gennemførelse af disse traktater samt en balance mellem indehavere af intellektuelle ejendomsrettigheder og offentlighedens interesser.
 2. Med henblik på denne aftale henviser "intellektuelle ejendomsrettigheder" som minimum til alle de kategorier af intellektuelle ejendomsrettigheder, der er omhandlet i TRIPS-aftalens del II, afsnit 1 til 7, dvs.:
 a)
 ophavsret og dermed beslægtede rettigheder
 b)
 varemærker
 c)
 geografiske betegnelser
 d)
 industrielt design
 e)
 patentrettigheder
 f)
 layout-design (topografier) for integrerede kredsløb
 g)
 beskyttelse af fortrolige oplysninger og
 h)
 plantesorter.
 3. Beskyttelse af intellektuelle ejendomsrettigheder omfatter bl.a. beskyttelse mod illoyal konkurrence som omhandlet i artikel 10a i Pariserkonventionen om beskyttelse af industriel ejendomsret, udfærdiget den 20. marts 1883 og senest revideret i Stockholm den 14. juli 1967 (herefter benævnt "Pariserkonventionen").
 Artikel 12.3
 Mestbegunstigelsesbehandling
 Med hensyn til beskyttelse af intellektuelle ejendomsrettigheder indrømmes enhver fordel, begunstigelse, privilegium eller immunitet, som en part har indrømmet statsborgere fra et tredjeland, straks og ubetinget til statsborgere fra den anden part, jf. dog undtagelserne


text:
i TRIPS-aftalens artikel 4 og 5.
 Artikel 12.4
 Konsumption
 Hver part kan frit indføre dens egen ordning for konsumption af intellektuelle ejendomsrettigheder, jf. dog TRIPS-aftalens relevante bestemmelser.
 Afdeling B
 Standarder vedrørende intellektuelle ejendomsrettigheder
 Underafdeling 1
 Ophavsret og beslægtede rettigheder
 Artikel 12.5
 Beskyttelse
 1. Parterne skal overholde de rettigheder og forpligtelser, der er fastsat i følgende internationale aftaler:
 a)
 Bernerkonventionen til værn for litterære og kunstneriske værker, udfærdiget den 9. september 1886 og senest revideret i Paris den 24. juli 1971 (herefter benævnt "Bernerkonventionen")
 b)
 den internationale konvention om beskyttelse af udøvende kunstnere, fremstillere af fonogrammer samt radio- og fjernsynsforetagender, udfærdiget i Rom den 26. oktober 1961, og
 c)
 TRIPS-aftalen.
 2. Parterne skal tiltræde følgende internationale traktater senest tre år efter datoen for denne aftales ikrafttræden:
 a)
 WIPO's traktat om ophavsret, vedtaget i Genève den 20. december 1996, og
 b)
 WIPO's traktat om fremførelser og fonogrammer, vedtaget i Genève den 20. december 1996.
 Artikel 12.6
 Ophavsmænd
 Hver part skal give ophavsmænd eneret til at tillade eller forbyde:
 a)
 direkte eller indirekte reproduktion på en hvilken som helst måde og i en hvilken som helst form, helt eller delvis, af deres værker
 b)
 enhver form for distribution til offentligheden af deres originalværker eller kopier heraf ved salg eller anden overdragelse af ejendomsretten og
 c)
 enhver trådbunden eller trådløs overføring til offentligheden af deres værker, herunder tilrådighedsstillelse af deres værker til offentligheden på en sådan måde, at medlemmer af offentligheden får adgang til dem på et individuelt valgt sted og tidspunkt, som de vælger.
 Artikel 12.7
 Udøvende kunstnere
 Hver part skal give udøvende kunstnere eneret til at tillade eller forbyde:
 a)
 optagelse af deres fremførelser
 b)
 direkte eller indirekte reproduktion på en hvilken som helst måde og i en hvilken som helst form, helt eller delvis, af optagelser af deres fremførelser
 c)
 distribution til offentligheden af optagelser af deres fremførelser ved salg eller anden overdragelse af ejendomsretten
 d)
 trådbunden eller trådløs tilrådighedsstillelse for offentligheden af optagelser af deres fremførelser på en sådan måde, at medlemmer af offentligheden får adgang til dem på et individuelt valgt sted og tidspunkt, som de vælger, og
 e)
 trådløs sendevirksomhed og kommunikation til offentligheden af deres ikke optagne fremførelser, medmindre fremførelsen i sig selv allerede består i sendevirksomhed.
 Artikel 12.8
 Fremstillere af fonogrammer
 Hver part skal give fremstillere af fonogrammer eneret til at tillade eller forbyde:
 a)
 direkte eller indirekte reproduktion på en hvilken som helst måde og i en hvilken som helst form, helt eller delvis, af deres fonogrammer
 b)
 distribution til offentligheden ved salg eller anden overdragelse af ejendomsretten af deres fonogrammer, herunder kopier heraf, og
 c)
 trådbunden eller trådløs tilrådighedsstillelse af deres fonogrammer for offentligheden på en sådan måde, at medlemmer af offentligheden får adgang til dem på et individuelt valgt sted og tidspunkt, som de selv vælger.
 Artikel 12.9
 Sendevirksomheder
 Hver part skal give sendevirksomheder eneret til at tillade eller forbyde:
 a)
 optagelse af deres udsendelser
 b)
 reproduktion af optagelser af deres udsendelser
 c)
 distribution til offentligheden af optagelser af deres udsendelser og
 d)


text:
trådløs viderespredning af deres udsendelser.
 Artikel 12.10
 Sendevirksomhed og kommunikation til offentligheden
 Hver part skal give udøvende kunstnere og fremstillere af fonogrammer ret til at sikre, at et enkelt og rimeligt vederlag betales af brugeren, hvis et i kommercielt øjemed udgivet fonogram eller en reproduktion af et sådant fonogram anvendes til trådløs sendevirksomhed eller til anden kommunikation til offentligheden. Hver part skal sikre, at dette vederlag deles mellem de pågældende kunstnere og fremstillere af fonogrammer. Parterne kan, hvis der ikke er enighed mellem de udøvende kunstnere og fremstillere af fonogrammer, fastlægge betingelserne for et sådant vederlags fordeling mellem dem.
 Artikel 12.11
 Beskyttelsestid
 1. Ophavsmandens rettigheder til litterære eller kunstneriske værker som defineret i Bernerkonventionens artikel 2 gælder i ophavsmandens levetid og i mindst 50 år efter ophavsmandens død, uanset på hvilket tidspunkt værket på lovlig vis blev gjort tilgængeligt for offentligheden.
 2. I tilfælde af fælles ophavsret til et værk beregnes den i stk. 1 omhandlede beskyttelsestid fra den længstlevende ophavsmands død.
 3. Udøvende kunstneres rettigheder udløber tidligst 50 år efter fremførelsesdatoen. Hvis en optagelse af en fremførelse udgives på lovlig vis eller offentliggøres på lovlig vis inden for dette tidsrum, udløber rettighederne tidligst 50 år efter datoen for første lovlige udgivelse eller første lovlige offentliggørelse, alt efter hvilken dato der er den første.
 4. Fonogramfremstilleres rettigheder udløber tidligst 50 år efter optagelsen. Hvis fonogrammet er blevet offentliggjort på lovlig vis inden for dette tidsrum, udløber rettighederne tidligst 50 år efter datoen for første lovlige offentliggørelse. Hvis lovlig offentliggørelse ikke sker inden for det i første punktum omhandlede tidsrum, og hvis fonogrammet lovligt offentliggøres i dette tidsrum, udløber rettighederne tidligst 50 år efter datoen for første lovlige offentliggørelse.
 5. Sendevirksomheders rettigheder udløber tidligst 50 år efter første udsendelse, hvad enten den er trådbunden eller trådløs, herunder via kabel eller satellit.
 6. De i denne artikel fastsatte beskyttelsestider beregnes fra den 1. januar i det år, der følger efter den begivenhed, der affødte rettigheden.
 Artikel 12.12
 Beskyttelse af teknologiske foranstaltninger
 1. Hver part skal indføre en passende retlig beskyttelse mod omgåelse af enhver form for effektive teknologiske foranstaltninger, som anvendes af indehaveren af enhver ophavsret eller beslægtet rettighed, som den pågældende begår, selv om vedkommende ved eller burde vide, at dette er formålet.
 2. Hver part skal indføre en passende retlig beskyttelse mod fremstilling, import, distribution, salg, udlejning, tilbud om salg og udlejning til offentligheden eller besiddelse i kommercielt øjemed af anordninger, produkter eller komponenter eller ydelse af tjenesteydelser, der:
 a)
 er genstand for salgsfremme, reklame eller markedsføring med henblik på omgåelse af enhver effektiv teknologisk foranstaltning
 b)
 kun i begrænset omfang har andet kommercielt formål eller anden kommerciel anvendelse end omgåelse af enhver effektiv teknologisk foranstaltning eller
 c)
 primært er udviklet, produceret, tilpasset eller ydet med henblik på at muliggøre eller lette omgåelse af enhver effektiv teknologisk foranstaltning.
 3. En part kan for at sikre den nødvendige retsbeskyttelse i henhold til stk. 1 og 2 indføre eller opretholde passende begrænsninger eller undtagelser i forhold til foranstaltninger, der gennemfører disse stykker.


text:
Forpligtelserne i stk. 1 og 2 berører ikke rettigheder, begrænsninger, undtagelser eller værn, for så vidt angår krænkelser af ophavsret eller dermed beslægtede rettigheder i henhold til en parts nationale ret.
 4. Med henblik på denne artikel forstås ved "teknologiske foranstaltninger" enhver teknologi, anordning eller komponent, der under dens normale funktion har til formål at forhindre eller begrænse handlinger i forbindelse med værker eller andre frembringelser, som indehaveren af ophavsrettigheder eller beslægtede rettigheder som fastsat ved national lovgivning ikke har givet tilladelse til. Teknologiske foranstaltninger skal anses som "effektive", hvis anvendelsen af beskyttede værker eller andre frembringelser kontrolleres af rettighedshaverne ved anvendelse af en adgangskontrol- eller beskyttelsesforanstaltning, f.eks. kryptering, scrambling eller anden omdannelse af værket eller andre frembringelser eller en kopikontrolanordning, der opfylder beskyttelsesformålet.
 Artikel 12.13
 Beskyttelse af rettighedsforvaltningsoplysninger
 1. Hver part skal indføre en passende retlig beskyttelse enhver person, der bevidst og uden tilladelse udfører følgende handlinger:
 a)
 fjernelse eller ændring af elektroniske rettighedsforvaltningsoplysninger eller
 b)
 spredning, import med henblik på distribution, sendevirksomhed, kommunikation til eller tilrådighedsstillelse for offentligheden af værker, fremførelser, fonogrammer eller andre frembringelser, der er beskyttet efter denne underafdeling, og fra hvilke de elektroniske rettighedsforvaltningsoplysninger er blevet fjernet eller ændret uden tilladelse
 hvis denne person ved eller har rimelig grund til at vide, at sådanne handlinger foranlediger, muliggør, letter eller skjuler en krænkelse af en ophavsrettighed eller en beslægtet rettighed som fastsat ved national lovgivning.
 2. Med henblik på denne artikel forstås ved "rettighedsforvaltningsoplysninger" enhver oplysning fra rettighedshavere, som identificerer et værk eller en anden frembringelse som omhandlet i denne underafdeling, ophavsmanden eller enhver anden rettighedshaver, eller enhver oplysning om betingelserne for anvendelse af værket eller frembringelsen samt numre eller koder, der udgør sådanne oplysninger.
 3. Stk. 2 finder anvendelse, hvis en hvilken som helst af de i nævnte stykke omhandlede oplysninger anvendes i forbindelse med kopiering af eller fremkommer i forbindelse med kommunikation til offentligheden af et værk eller en anden frembringelse, der er omhandlet i denne underafdeling.
 Artikel 12.14
 Undtagelser og begrænsninger
 1. Hver part må kun indføre undtagelser og begrænsninger med hensyn til rettighederne i artikel 12.6 (ophavsmænd) til 12.10 (sendevirksomhed og kommunikation til offentligheden) i visse særlige tilfælde, der ikke strider mod den normale udnyttelse af frembringelsen og ikke indebærer urimelig skade for rettighedshavernes legitime interesser i henhold til de internationale traktater, som de er part i.
 2. Hver part skal sikre, at reproduktionshandlinger som omhandlet i artikel 12.6 (ophavsmænd) til 12.10 (sendevirksomhed og kommunikation til offentligheden), som er flygtige eller tilfældige, udgør en integrerende og uundværlig del af en teknologisk proces, og hvis eneste formål er at muliggøre:
 a)
 transmission i et netværk mellem tredjeparter gennem en formidler eller
 b)
 lovlig anvendelse
 af et værk eller en anden frembringelse, der skal udføres, og som ikke har nogen selvstændig økonomisk betydning, er undtaget fra den ret til reproduktion, der er omhandlet i artikel 12.6 (ophavsmænd) til 12.10 (sendevirksomhed og kommunikation til offentligheden).
 Artikel 12.15
 Kunstneres følgeret til kunstværker
 1. En part kan til fordel for ophavsmanden til et originalkunstværk sikre en følgeret,


text:
som skal defineres som en umistelig rettighed til et vederlag baseret på salgsprisen ved ethvert videresalg af det pågældende kunstværk efter ophavsmandens første afhændelse deraf.
 2. Den i stk. 1 omhandlede rettighed finder anvendelse på alt videresalg, hvor der som sælgere, købere eller formidlere deltager professionelle på kunstmarkedet, herunder auktionshuse, kunstgallerier og alle kunsthandlere i øvrigt.
 3. En part kan bestemme, at den i stk. 1 omhandlede rettighed ikke finder anvendelse på videresalg, når sælgeren har erhvervet værket direkte fra ophavsmanden mindre end tre år inden videresalget, og videresalgsprisen ikke overskrider et vist mindstebeløb.
 4. Den i stk. 1 omhandlede rettighed kan kun gøres gældende i en part, hvis den nationale lovgivning i denne part, som ophavsmanden tilhører, gør det muligt, og i det omfang det tillades i den part, hvor rettigheden gøres gældende. Beløbstørrelsen og opkrævningsproceduren fastlægges i national lovgivning.
 Artikel 12.16
 Samarbejde om kollektiv rettighedsforvaltning
 Parterne skal fremme dialogen og samarbejdet mellem deres respektive kollektive rettighedshaverorganisationer for at fremme adgangen til værker og andre beskyttede frembringelser på deres område og sikre overførsel af vederlag for anvendelse af sådanne værker eller andre beskyttede frembringelser.
 Underafdeling 2
 Varemærker
 Artikel 12.17
 Internationale traktater
 1. Parterne bekræfter deres rettigheder og forpligtelser i henhold til protokollen til Madridarrangementet om international registrering af varemærker, vedtaget i Madrid den 27. juni 1989 og senest ændret den 12. november 2007.
 2. Hver part skal anvende den klassificering, der er fastsat i Nicearrangementet vedrørende international klassificering af varer og tjenesteydelser til brug ved registrering af varemærker, udfærdiget i Nice den 15. juni 1957 og ændret den 28. september 1979 (herefter benævnt "Niceklassifikationen") (54).
 3. Hver part skal forenkle og udvikle dens varemærkeregistreringsprocedurer, bl.a. med udgangspunkt i traktaten om varemærkeret, vedtaget i Genève den 27. oktober 1994, og Singaporetraktaten om varemærkeret, udfærdiget i Singapore den 27. marts 2006.
 Artikel 12.18
 Rettigheder, der er knyttet til et varemærke
 Et registreret varemærke giver indehaveren en eneret dertil. Indehaveren skal have ret til at forbyde tredjemand, der ikke har hans samtykke, at gøre erhvervsmæssig brug af:
 a)
 ethvert tegn, der er identisk med varemærket, for varer eller tjenesteydelser, der er identiske med dem, for hvilke varemærket er registreret (55), og
 b)
 ethvert tegn, der er identisk med eller ligner varemærket for varer eller tjenesteydelser, som er identiske med eller ligner dem, for hvilke varemærket er registreret, hvis denne brug ville resultere i en risiko for forveksling i offentlighedens bevidsthed.
 Artikel 12.19
 Registreringsprocedure
 1. Hver part skal sikre, at der findes en ordning for registrering af varemærker, hvor endelige beslutninger om afslag truffet af den relevante varemærkemyndighed meddeles skriftligt og begrundes behørigt.
 2. Hver part skal give mulighed for at gøre indsigelse mod varemærkeansøgninger og give varemærkeansøgeren mulighed for at svare på en sådan indsigelse.
 3. Hver part skal sikre, at der er adgang til en offentligt tilgængelig elektronisk database over varemærkeansøgninger og -registreringer.
 Artikel 12.20
 Vitterligt kendte varemærker
 Med henblik på at sikre en effektiv beskyttelse af vitterligt kendte varemærker som omhandlet i Pariserkonventionens artikel 6a og TRIPS-aftalens artikel 16, stk.


text:
2 og 3, skal parterne tage hensyn til den fælles henstilling vedrørende bestemmelser om beskyttelse af vitterligt kendte mærker, der blev vedtaget af Pariserunionen til Beskyttelse af Industriel Ejendomsret og WIPO's generalforsamling på 34. møderække i forsamlingerne af WIPO's medlemsstater fra den 20. til den 29. september 1999.
 Artikel 12.21
 Undtagelser fra rettigheder, der er knyttet til et varemærke
 Hver part:
 a)
 skal tillade en rimelig anvendelse af deskriptive udtryk (56) som en begrænset undtagelse fra de rettigheder, der er knyttet til et varemærke, og
 b)
 kan fastsætte andre begrænsede undtagelser
 såfremt disse undtagelser tager hensyn til varemærkeindehaverens og tredjeparters legitime interesser.
 Artikel 12.22
 Fortabelse af et registreret varemærke (57)
 1. Hver part skal fastsætte, at et registreret varemærke kan fortabes, hvis det inden for en sammenhængende periode på fem år forud for en begæring om fortabelse ikke har været i reel (58) brug af sin ejer eller ejers licenstager på det pågældende område i forbindelse med de varer eller tjenesteydelser, for hvilke det er registreret, uden nogen berettiget begrundelse, undtagen hvis brugen er påbegyndt eller genoptaget mindst tre måneder før begæringen om fortabelse. En part kan bestemme, at denne undtagelse lades ude af betragtning, hvis forberedelserne til påbegyndelse eller genoptagelse først indtræder, efter at indehaveren er blevet klar over, at begæringen om fortabelse kan indgives.
 2. En part kan bestemme, at et varemærke kan fortabes, hvis det efter den dato, hvor det blev registreret, som følge af indehaverens aktiviteter eller inaktivitet er blevet det almindelige navn i handelen for et produkt eller en tjenesteydelse, for hvilken det er registreret.
 3. Enhver brug af et registreret varemærke, der foretages af indehaveren eller med dennes samtykke for så vidt angår de varer eller tjenesteydelser, for hvilke det er registreret, og som vil kunne vildlede offentligheden, især med hensyn til varernes eller tjenesteydelsernes art, kvalitet eller geografiske oprindelse, vil medføre, at varemærket kan fortabes eller alternativt blive forbudt i henhold til relevant national ret.
 Underafdeling 3
 Geografiske betegnelser
 Artikel 12.23
 Anvendelsesområde
 1. Denne underafdeling finder anvendelse på anerkendelse og beskyttelse af geografiske betegnelser for vin, spiritus, landbrugsprodukter og fødevarer med oprindelse på parternes område.
 2. Geografiske betegnelser fra en part, som skal beskyttes af den anden part, er kun omfattet af denne underafdeling, hvis de er beskyttet som geografiske betegnelser i overensstemmelse med den ordning, der er omhandlet i artikel 12.24 (ordning for registrering og beskyttelse af geografiske betegnelser), på oprindelsespartens område.
 Artikel 12.24
 Ordning for registrering og beskyttelse af geografiske betegnelser
 1. Hver part skal opretholde en ordning for registrering og beskyttelse af geografiske betegnelser, som mindst skal indeholde følgende elementer:
 a)
 et register over geografiske betegnelser, der er beskyttet på den pågældende parts område
 b)
 en administrativ procedure, hvorved det kontrolleres, at geografiske betegnelser, der skal indføres eller opretholdes i det i litra a) omhandlede register, angiver, at en vare har oprindelse på en parts område eller i en region eller en lokalitet på dette område, hvis varens kvalitet, omdømme eller andre egenskaber i alt væsentligt kan tilskrives dens geografiske


text:
oprindelse
 c)
 en indsigelsesprocedure, der gør det muligt at tage hensyn til fysiske eller juridiske personers legitime interesser, og
 d)
 procedurer til at rette og slette eller ophæve virkningen af en opførelse i det i litra a) omhandlede register, som tager hensyn til de legitime interesser, som tredjeparter og rettighedshavere til de pågældende registrerede geografiske betegnelser har (59).
 2. Hver part kan i dens nationale lovgivning fastsætte en mere omfattende beskyttelse end den, der er foreskrevet i denne underafdeling, forudsat at en sådan beskyttelse ikke er i strid med den beskyttelse, der opnås ved denne aftale.
 Artikel 12.25
 Eksisterende geografiske betegnelser
 1. Efter at have afsluttet en indsigelsesprocedure og en undersøgelse af de geografiske betegnelser i Unionen, der er opført i del A i bilag 12-A (liste over geografiske betegnelser), anerkender Vietnam, at disse angivelser er geografiske betegnelser som omhandlet i TRIPS-aftalens artikel 22, stk. 1, og at de er blevet registreret af Unionen i overensstemmelse med den ordning, der er omhandlet i artikel 12.24 (ordning for registrering og beskyttelse af geografiske betegnelser). Vietnam skal beskytte disse geografiske betegnelser i overensstemmelse med det beskyttelsesniveau, der er fastsat i denne aftale.
 2. Efter at have afsluttet en indsigelsesprocedure og en undersøgelse af de geografiske betegnelser i Vietnam, der er opført i del B i bilag 12-A (liste over geografiske betegnelser), anerkender Unionen, at disse angivelser er geografiske betegnelser som omhandlet i TRIPS-aftalens artikel 22, stk. 1, og at de er blevet registreret af Vietnam i overensstemmelse med den ordning, der er omhandlet i artikel 12.24 (ordning for registrering og beskyttelse af geografiske betegnelser). Unionen skal beskytte disse geografiske betegnelser i overensstemmelse med det beskyttelsesniveau, der er fastsat i denne aftale.
 Artikel 12.26
 Ændring af listen over geografiske betegnelser
 1. Parterne kan ændre listen over geografiske betegnelser i bilag 12-A (liste over geografiske betegnelser) i overensstemmelse med proceduren i artikel 12.63 (arbejdsgruppen om intellektuelle ejendomsrettigheder, herunder geografiske betegnelser), stk. 3, litra a), og artikel 17.5 (ændringer), stk. 1, ved bl.a.:
 a)
 at fjerne geografiske betegnelser, som ikke længere er beskyttede i oprindelseslandet, eller
 b)
 at tilføje geografiske betegnelser efter at have afsluttet indsigelsesproceduren og efter at have undersøgt de geografiske betegnelser som omhandlet i artikel 12.25 (eksisterende geografiske betegnelser) til begge parters tilfredshed.
 2. En geografisk betegnelse for vin, spiritus, landbrugsprodukter eller fødevarer må i princippet ikke føjes til bilag 12-A (liste over geografiske betegnelser), hvis det er et navn, der på datoen for denne aftales undertegnelse er opført i det relevante register i en part med status som "registreret".
 Artikel 12.27
 Beskyttelse af geografiske betegnelser
 1. Hver part skal sikre, at der er adgang til retsmidler, ved hjælp af hvilke interesserede parter kan forhindre:
 a)
 anvendelsen af en geografisk betegnelser fra den anden part, der er opført i bilag 12-A (liste over geografiske betegnelser), for ethvert produkt, der er omfattet af den produktklasse, der er angivet i bilag 12-B (produktklasser) og specificeret i bilag 12-A (liste over geografiske betegnelser) for den pågældende geografiske betegnelse, og som enten:
 i)
 ikke har oprindelse


text:
i det oprindelsesland, der er angivet i bilag 12-A (liste over geografiske betegnelser) for den pågældende geografiske betegnelse, eller
 ii)
 har oprindelse i det oprindelsesland, der er angivet i bilag 12-A (liste over geografiske betegnelser) for den pågældende geografiske betegnelse, men ikke er blevet produceret eller fremstillet i overensstemmelse med de love og forskrifter i den anden part, som ville finde anvendelse, hvis produktet var bestemt til forbrug i den anden part
 b)
 anvendelse af alle sådanne midler i betegnelsen eller præsentationen af en vare, som angiver eller antyder, at den pågældende vare har oprindelse i et andet geografisk område end det virkelige oprindelsessted, på en måde, som vildleder offentligheden med hensyn til varens geografiske oprindelse eller natur, og
 c)
 enhver anden anvendelse, som udgør illoyal konkurrence i henhold til Pariserkonventionens artikel 10a.
 2. Der skal gives den i stk. 1, litra a), omhandlede beskyttelse, også selv om produktets virkelige oprindelse er angivet, eller den geografiske betegnelse er anvendt i oversættelse eller ledsaget af udtryk såsom "art", "type", "stil", "efterligning" eller lignende.
 3. Parterne skal, med forbehold af TRIPS-aftalens artikel 23, i fællesskab fastsætte de praktiske regler for anvendelse, hvorefter der kan sondres mellem enslydende geografiske betegnelser, samtidig med at der tages hensyn til behovet for, at de berørte producenter behandles lige, og at forbrugerne ikke vildledes. En enslydende betegnelse, der vildleder forbrugerne til at tro, at et produkt stammer fra et andet område, skal ikke registreres, selv om navnet er korrekt med hensyn til det område, den region eller det sted, hvor det pågældende produkt har dets oprindelse.
 4. Hvis en part i forbindelse med forhandlinger med et tredjeland tilbyder at beskytte en geografisk betegnelse fra tredjelandet, som er enslydende med en geografisk betegnelse hos den anden part, som er beskyttet i henhold til denne underafdeling, skal den give den anden part meddelelse herom og give den lejlighed til fremsætte bemærkninger, inden tredjepartens geografiske betegnelse gives beskyttelse.
 5. Intet i denne underafdeling forpligter en part til at beskytte den anden parts geografiske betegnelse, hvis betegnelsen ikke er eller ophører med at være beskyttet i oprindelseslandet. Hver part skal meddele den anden part, hvis en geografisk betegnelse ophører med at være beskyttet i oprindelseslandet. En sådan meddelelse skal ske i overensstemmelse med artikel 12.63 (Arbejdsgruppe om Intellektuelle Ejendomsrettigheder, herunder Geografiske Betegnelser), stk. 3.
 6. En part skal ikke være forpligtet til at give et navn beskyttelse som geografisk betegnelse, hvis navnet kolliderer med navnet på en plantesort eller en dyrerace og kan vildlede forbrugerne med hensyn til produktets virkelige oprindelse.
 Artikel 12.28
 Undtagelser
 1. Uanset artikel 12.27 (beskyttelse af geografiske betegnelser) er beskyttelsen af de geografiske betegnelser "Asiago", "Fontina" og "Gorgonzola", der er opført i del A i bilag 12-A (liste over geografiske betegnelser), ikke til hinder for, at disse betegnelser på Vietnams område anvendes af personer, herunder deres efterfølgere, som i god tro har foretaget faktisk erhvervsmæssig anvendelse af disse betegnelser for så vidt angår produkter i kategorien "ost" inden den 1. januar 2017.
 2. Uanset artikel 12.27 (beskyttelse


text:
af geografiske betegnelser) er beskyttelsen af den geografiske betegnelse "Feta", der er opført i del A i bilag 12-A (liste over geografiske betegnelser), ikke til hinder for, at denne betegnelse anvendes på Vietnams område af personer, herunder deres efterfølgere, som i god tro har foretaget faktisk erhvervsmæssig anvendelse af denne betegnelse for så vidt angår produkter i kategorien "ost" fremstillet af fåremælk eller fåre- og gedemælk før den 1. januar 2017.
 3. Uanset artikel 12.27 (beskyttelse af geografiske betegnelser) er beskyttelsen af den geografiske betegnelse "Champagne", der er opført i del A i bilag 12-A (liste over geografiske betegnelser), i en overgangsperiode på 10 år fra datoen for denne aftales ikrafttræden ikke til hinder for, at denne betegnelse eller dens oversættelse, translitteration eller transskription på Vietnams område anvendes af personer, herunder deres efterfølgere, som i god tro har foretaget faktisk erhvervsmæssig anvendelse af denne betegnelse for så vidt angår produkter i kategorien "vin".
 4. En part kan bestemme, at enhver ansøgning i medfør af denne underafdeling i forbindelse med anvendelsen eller registreringen af et varemærke skal fremsættes senest fem år efter, at den uautoriserede anvendelse af den beskyttede betegnelse er blevet almindeligt kendt i den pågældende part, eller efter datoen for varemærkets registrering i denne part, forudsat at varemærket er offentliggjort senest denne dato, hvis den pågældende dato ligger før den dato, på hvilken den uautoriserede anvendelse blev almindeligt kendt i den pågældende part, forudsat at den geografiske betegnelse ikke er blevet anvendt eller registreret i ond tro.
 5. Intet i denne underafdeling indskrænker en persons ret til i forbindelse med normal handel at anvende sit eget navn eller sin erhvervsmæssige forgængers navn, medmindre navnet anvendes således, at offentligheden vildledes.
 Artikel 12.29
 Ret til anvendelse af geografiske betegnelser
 Når en geografisk betegnelse først er beskyttet i henhold til denne aftale, må den legitime anvendelse af en sådan geografisk betegnelse ikke gøres betinget af, at brugerne registreres, eller af yderligere klausuler.
 Artikel 12.30
 Forhold til varemærker
 1. Er der indgivet ansøgning om et varemærke, er et varemærke blevet registreret i god tro, eller er rettighederne til et varemærke erhvervet ved anvendelse i god tro i en part før den relevante dato, der er fastsat i stk. 2, udgør foranstaltninger, der er vedtaget for at gennemføre denne underafdeling i denne part, ikke nogen hindring for berettigelsen til eller gyldigheden af varemærkets registrering eller for retten til at anvende varemærket med den begrundelse, at varemærket er identisk med eller ligner en geografisk betegnelse.
 2. Med henblik på stk. 1 er den relevante dato:
 a)
 datoen for denne aftales ikrafttræden for så vidt angår de geografiske betegnelser som omhandlet i artikel 12.25 (eksisterende geografiske betegnelser) eller
 b)
 datoen, hvor en parts kompetente myndighed fra den anden part modtager en anmodning med en fuldstændig ansøgning om beskyttelse af en yderligere geografisk betegnelse som omhandlet i artikel 12.26 (ændring af listen over geografiske betegnelser).
 3. Et varemærke som omhandlet i stk. 1 kan fortsat beskyttes, anvendes og fornyes uanset beskyttelsen af den geografiske betegnelse, såfremt der


text:
i den pågældende parts nationale lovgivning om varemærker ikke findes grunde til at erklære varemærket ugyldigt, eller til at rettighederne dertil fortabes.
 Artikel 12.31
 Håndhævelse af beskyttelse
 1. Hver part skal sikre håndhævelse af beskyttelsen af geografiske betegnelser ved passende administrative foranstaltninger, i det omfang det følger af dens nationale ret, for at forbyde, at en person fremstiller, klargør, emballerer, mærker, sælger, importerer eller reklamerer for en fødevare på en måde, der er usand, forkert eller vildledende, eller som ville kunne give et forkert indtryk af dens oprindelse.
 2. Hver part skal på anmodning af en interesseret part mindst håndhæve den beskyttelse, der er omhandlet i artikel 12.27 (beskyttelse af geografiske betegnelser) og 12.30 (forhold til varemærker).
 Artikel 12.32
 Generelle regler
 1. Produkter, som er forsynet med en beskyttet geografisk betegnelse, skal opfylde produktspecifikationerne, herunder eventuelle ændringer heraf, som er godkendt af den parts myndigheder, på hvis område produktet har dets oprindelse.
 2. Alle spørgsmål, der opstår i forbindelse med produktspecifikationer for registrerede produkter, skal behandles i Arbejdsgruppen om Intellektuelle Ejendomsrettigheder, herunder Geografiske Betegnelser som omhandlet i artikel 12.63 (arbejdsgruppe om intellektuelle ejendomsrettigheder, herunder geografiske betegnelser).
 Artikel 12.33
 Samarbejde og gennemsigtighed
 1. Parterne skal enten direkte eller gennem Arbejdsgruppen om Intellektuelle Ejendomsrettigheder, herunder Geografiske Betegnelser, som omhandlet i artikel 12.63 (Arbejdsgruppe om Intellektuelle Ejendomsrettigheder, herunder Geografiske Betegnelser), holde kontakt med hinanden om alle spørgsmål vedrørende denne underafdelings gennemførelse og anvendelse. I den forbindelse kan en part navnlig anmode den anden part om oplysninger vedrørende produktspecifikationer, herunder enhver ændring heraf, og om relevante kontaktpunkter med henblik på kontrol eller forvaltning af geografiske betegnelser.
 2. Hver part kan offentliggøre produktspecifikationerne eller et resumé heraf og oplysninger om relevante kontaktpunkter med henblik på kontrol eller forvaltning af den anden parts geografiske betegnelser, som er beskyttet i henhold til denne underafdeling.
 Underafdeling 4
 Industrielle design
 Artikel 12.34
 Internationale traktater
 Parterne skal tiltræde Genèveaftalen (1999) under Haagarrangementet vedrørende international registrering af industrielle design, udfærdiget i Genève den 2. juli 1999, senest to år efter datoen for denne aftales ikrafttræden.
 Artikel 12.35
 Beskyttelse af registrerede industrielle design
 1. Parterne skal træffe foranstaltninger til beskyttelse af uafhængigt frembragte industrielle design (60), der er nye eller originale (61). Beskyttelsen ydes ved registrering og giver indehaverne eneret i overensstemmelse med denne underafdeling (62).
 2. Et design, der finder anvendelse på eller indgår i et produkt, som udgør en komponent af et sammensat produkt, anses kun for at være nyt og originalt:
 a)
 hvis komponenten, efter at være blevet inkorporeret i det sammensatte produkt, fortsat er synlig under normal brug af dette produkt og
 b)
 i det omfang disse synlige elementer af komponenten i sig selv opfylder kravene om nyhed og originalitet.
 3. Ved "normal brug" i den i stk. 2, litra a), anvendte betydning forstås den endelige brugers anvendelse, dog hverken vedligeholdelse eller reparation.
 4. Indehaveren af et registreret design skal i det mindste have ret til at forhindre, at tredjeparter, som ikke har indehaverens samtykke, fremstiller, udbyder til salg, sælger, importerer eller med henblik på salg opbevarer et


text:
produkt, der bærer eller inkorporerer et beskyttet design, dersom en sådan handling har en kommerciel målsætning.
 5. Beskyttelsen skal mindst være af 15 års varighed.
 Artikel 12.36
 Undtagelser og udelukkelser
 1. En part kan fastsætte begrænsede undtagelser fra beskyttelsen af design, forudsat at sådanne undtagelser ikke i urimeligt omfang strider mod den normale udnyttelse af beskyttede design og ikke indebærer urimelig skade for de legitime interesser, som indehaveren af det beskyttede design har, under hensyntagen til tredjemands legitime interesser.
 2. Beskyttelse af industrielle design gælder ikke for design, der i alt væsentligt er dikteret af tekniske eller funktionelle forhold.
 Artikel 12.37
 Forhold til ophavsret
 Et design skal også være berettiget til beskyttelse i henhold til en parts lovgivning om ophavsret fra den dato, hvor designet blev frembragt eller fastlagt i en given form. Berettigelsen til, omfanget af og betingelserne for at opnå en sådan ophavsretlig beskyttelse, herunder det niveau af originalitet, der kræves, fastsættes af hver part.
 Underafdeling 5
 Patenter
 Artikel 12.38
 Internationale aftaler
 Parterne bekræfter deres rettigheder og forpligtelser i henhold til patentsamarbejdstraktaten, udfærdiget i Washington den 19. juni 1970, ændret den 28. september 1979 og senest ændret den 3. oktober 2001. Hver part skal forenkle og udvikle dens patentregistreringsprocedurer, bl.a. med patentlovstraktaten, vedtaget i Genève den 1. juni 2000, som referencegrundlag.
 Artikel 12.39
 Patenter og folkesundheden
 1. Parterne erkender betydningen af erklæringen om TRIPS-aftalen og folkesundhed, vedtaget i Doha den 14. november 2001 af ministerkonferencen under WTO. Parterne kan ved fortolkningen og gennemførelsen af rettighederne og forpligtelserne i henhold til dette kapitel henholde sig til nævnte erklæring.
 2. Parterne skal overholde WTO's Almindelige Råds afgørelse af 30. august 2003 om gennemførelsen af punkt 6 i Dohaerklæringen om TRIPS-aftalen og folkesundhed.
 Artikel 12.40
 Administrativ tilladelse
 1. Parterne anerkender, at farmaceutiske produkter, som er beskyttet af et patent på deres respektive områder, generelt kan underlægges en administrativ tilladelsesprocedure forud for markedsføringen (herefter benævnt "procedure for markedsføringstilladelse").
 2. Hver part skal sikre, at der findes en passende og effektiv mekanisme til kompensation af patenthaveren for den forkortelse af den effektive patentperiode, der opstår som følge af urimelige forsinkelser (63) ved udstedelse af den første markedsføringstilladelse på dens område. En sådan kompensation kan ydes i form af en forlængelse af gyldighedsperioden for de rettigheder, der er knyttet til patentbeskyttelse, svarende til det tidsrum, hvormed perioden som omhandlet i fodnoten til dette stykke er overskredet. Den maksimale varighed af denne forlængelse må ikke overstige to år.
 3. En part kan som alternativ til stk. 2 give mulighed for en forlængelse, der ikke overstiger 5 år (64), af gyldighedsperioden for de rettigheder, der er knyttet til patentbeskyttelsen, for at kompensere patentindehaveren for den forkortelse af den effektive patentperiode, der følger af den administrative procedure for markedsføringstilladelse. Forlængelsen får virkning ved udløbet af patentets lovhjemlede gyldighedsperiode og har gyldighed i en periode svarende til det tidsrum, der er forløbet mellem datoen for indgivelse af ansøgningen om patent og datoen for den første tilladelse til markedsføring af produktet på partens marked, minus fem år.
 Underafdeling 6


text:
Beskyttelse af ikkefrigivne oplysninger
 Artikel 12.41
 Beskyttelse af ikkefrigivne oplysninger
 1. For at gennemføre TRIPS-aftalens artikel 39 og sikre en effektiv beskyttelse mod illoyal konkurrence som omhandlet i Pariserkonventionens artikel 10a skal hver part beskytte fortrolige oplysninger og data, der forelægges staten eller statslige organer i overensstemmelse med denne artikel.
 2. Hvis en part som betingelse for at godkende markedsføringen af farmaceutiske eller agrokemiske produkter kræver, at der fremlægges ikkefrigivne prøvningsoplysninger eller andre oplysninger, hvis indsamling kræver en betydelig indsats, skal parten beskytte sådanne oplysninger mod illoyal erhvervsmæssig brug. Hver part skal desuden beskytte sådanne oplysninger mod videregivelse, undtagen hvis det er nødvendigt for at beskytte offentligheden.
 3. Hver part skal for så vidt angår de i stk. 2 omhandlede oplysninger, der forelægges parten efter datoen for denne aftales ikrafttræden, sikre, at ingen andre ansøgere om markedsføringstilladelse, uden tilladelse fra den person, der har fremlagt oplysningerne, kan basere sig på disse oplysninger til støtte for en ansøgning om markedsføringstilladelse i en rimelig periode, der normalt skal være på mindst fem år fra den dato, hvor den pågældende part udstedte godkendelse til den person, der har udarbejdet de oplysninger, som lå til grund for ansøgningen om tilladelse til at markedsføre produktet.
 Underafdeling 7
 Plantesortsrettigheder
 Artikel 12.42
 Plantesortsrettigheder
 Hver part skal beskytte plantesortsrettigheder i overensstemmelse med Den Internationale Konvention om Beskyttelse af Plantenyheder, vedtaget i Paris den 2. december 1961 og senest ændret i Genève den 19. marts 1991, herunder undtagelserne fra forædlerrettigheder som omhandlet i nævnte konventions artikel 15, samt samarbejde om at fremme og håndhæve disse rettigheder.
 Afdeling C
 Håndhævelse af intellektuelle ejendomsrettigheder
 Underafdeling 1
 Generelle håndhævelsesbestemmelser
 Artikel 12.43
 Generelle forpligtelser
 1. Parterne bekræfter deres rettigheder og forpligtelser i henhold til TRIPS-aftalen, særlig del III. Hver part skal påse, at de supplerende foranstaltninger, procedurer og retsmidler, der i henhold til denne afdeling er nødvendige for at sikre håndhævelsen af intellektuelle ejendomsrettigheder, er til rådighed (65). Disse foranstaltninger, procedurer og retsmidler skal være fair og rimelige, må ikke være unødigt komplicerede eller udgiftskrævende og må ikke indebære urimelige frister eller medføre ugrundede forsinkelser.
 2. De i stk. 1 omhandlede foranstaltninger, procedurer og retsmidler skal være effektive, stå i et rimeligt forhold til krænkelsen og anvendes på en sådan måde, at der ikke opstår hindringer for lovlig samhandel, og at der ydes garanti mod misbrug heraf.
 Artikel 12.44
 Rekvirenter
 Hver part skal anerkende som personer, der kan anmode om anvendelse af de i denne afdeling og i TRIPS-aftalens del III omhandlede foranstaltninger, procedurer og retsmidler:
 a)
 indehavere af intellektuelle ejendomsrettigheder i overensstemmelse med gældende lovgivning
 b)
 alle andre personer, der har tilladelse til at anvende disse intellektuelle ejendomsrettigheder, navnlig licenshavere, i det omfang det er muligt efter og i overensstemmelse med gældende lovgivning
 c)
 organisationer til kollektiv forvaltning af intellektuelle ejendomsrettigheder, der efter reglerne er anerkendt som berettigede til at repræsentere indehavere af intellektuelle ejendomsrettigheder, i det omfang det er muligt efter og i overensstemmelse med gældende lovgivning og
 d)
 faglige interesseorganisationer, der efter reglerne er anerkendt som berettigede til at repræsentere


text:
indehavere af intellektuelle ejendomsrettigheder, i det omfang det er muligt efter og i overensstemmelse med gældende lovgivning.
 Underafdeling 2
 Civilretlig håndhævelse
 Artikel 12.45
 Midlertidige foranstaltninger
 1. Hver part skal sikre, at dens kompetente retslige myndigheder efter anmodning fra en part, som har fremlagt rimeligt tilgængeligt bevismateriale til støtte for dens påstand om, at dens intellektuelle ejendomsrettigheder er blevet krænket eller vil blive krænket, har beføjelse til at sikre, at der træffes øjeblikkelige og effektive foreløbige foranstaltninger med henblik på:
 a)
 at forhindre en krænkelse af enhver intellektuel ejendomsrettighed, og navnlig for at forhindre indførsel af varer i eller bevægelse af varer inden for handelsleddene på deres område, herunder importerede varer umiddelbart efter toldbehandlingen:
 i)
 et foreløbigt påbud kan udstedes mod en part, hvis tjenesteydelser anvendes af tredjemand til at krænke en intellektuel ejendomsrettighed, og over for hvem den relevante retslige myndighed har kompetence og
 ii)
 i tilfælde af en påstået krænkelse i kommerciel målestok, skal parterne sikre, at de retslige myndigheder, hvis rekvirenten som omhandlet i artikel 12.44 (rekvirenter) godtgør, at der foreligger omstændigheder, som kan vanskeliggøre inddrivelsen af erstatning, kan kræve retsbevarende beslaglæggelse eller immobilisering af den påståede krænkende parts løsøregenstande og faste ejendom, herunder indefrysning af bankkonti og andre aktiver
 og
 b)
 sikre relevant bevismateriale i forhold til den påståede krænkelse, med forbehold af beskyttelse af fortrolige oplysninger, hvilket kan omfatte en udførlig beskrivelse af de krænkende varer med eller uden udtagning af prøver eller en beslaglæggelse af disse og, når det er hensigtsmæssigt, af de materialer og redskaber, der har været anvendt til fremstilling eller distribution af sådanne varer og af de hertil hørende dokumenter.
 2. Hvis det er relevant, navnlig hvis en forsinkelse vil kunne påføre rettighedshaveren et uopretteligt tab, eller hvis der er en påviselig risiko for tilintetgørelse af bevismateriale, skal de retslige myndigheder have beføjelse til at vedtage de i stk. 1 omhandlede foreløbige foranstaltninger, uden at modparten høres.
 3. Denne artikel berører ikke TRIPS-aftalens artikel 50.
 Artikel 12.46
 Bevismateriale
 1. Hver part skal sikre, at de kompetente retslige myndigheder på begæring af en part, der har fremført rimeligt tilgængeligt bevismateriale, der er tilstrækkeligt til at understøtte dens påstande, og som til støtte for disse påstande har angivet bevismateriale, som modparten har kontrol over, kan pålægge modparten at fremlægge det pågældende bevismateriale, med forbehold af beskyttelse af fortrolige oplysninger. En part kan med henblik på dette stykke fastsætte, at et rimeligt udvalg af et betydeligt antal kopier af et værk eller enhver anden beskyttet genstand anses af de kompetente retslige myndigheder for at være rimeligt bevismateriale.
 2. Hver part skal i tilfælde af en krænkelse i kommerciel målestok træffe de nødvendige foranstaltninger til, at de kompetente retslige myndigheder, når det er hensigtsmæssigt, på begæring af en part kan kræve dokumenter med bankoplysninger samt finansielle eller kommercielle oplysninger, som modparten har kontrol over, fremlagt, med forbehold af beskyttelse af fortrolige oplysninger.
 Artikel 12.47
 Ret til information
 1. Hver part skal, uden at dette berører dens nationale ret om beskyttelse af fortrolige oplysninger eller behandling af


text:
personoplysninger, sikre, at de kompetente retslige myndigheder i civile sager om krænkelse af en intellektuel ejendomsrettighed og som svar på en velbegrundet og forholdsmæssig afpasset anmodning fra rekvirenten kan pålægge den krænkende part, den påståede krænkende part eller enhver anden person at fremlægge oplysninger som fastsat i dens nationale love og forskrifter, som den pågældende person er i besiddelse af eller kontrollerer.
 Med henblik på dette stykke forstås ved "enhver anden person" en person:
 a)
 som er fundet i besiddelse af de krænkende varer i kommerciel målestok
 b)
 som er fundet i færd med at anvende de krænkende tjenesteydelser i kommerciel målestok
 c)
 som er fundet i færd med at yde tjenesteydelser, der anvendes i de krænkende aktiviteter, i kommerciel målestok eller
 d)
 som er blevet identificeret af den i dette stykke omhandlede person som involveret i produktion, fremstilling eller distribution af de krænkende varer eller levering af krænkende tjenesteydelser.
 2. De i stk. 1 omhandlede oplysninger kan omfatte oplysninger om enhver person, der i kommerciel målestok er involveret i en krænkelse eller en påstået krænkelse, og om midlerne til produktion og netværket til distribution af de krænkende varer eller tjenesteydelser.
 Artikel 12.48
 Andre midler
 1. Hver part skal sikre, at de kompetente retslige myndigheder på begæring af rekvirenten og uden at det berører den erstatning, der skal udredes til rettighedshaveren som følge af krænkelsen, og uden at der ydes nogen form for kompensation på en sådan måde, at der er mindst mulig risiko for yderligere krænkelser, har beføjelser til at kræve:
 a)
 tilbagekaldelse fra handelen (66)
 b)
 fjernelse fra handelen, eller
 c)
 tilintetgørelse,
 af varer, for hvilke de har konstateret, at de har krænket en intellektuel ejendomsrettighed.
 De kompetente retslige myndigheder kan ligeledes kræve tilintetgørelse af materialer og redskaber, der overvejende har været anvendt til at skabe eller fremstille de krænkende varer, eller deres fjernelse fra handelen på en sådan måde, at risikoen for yderligere krænkelser reduceres mest muligt.
 2. De kompetente retslige myndigheder skal have beføjelse til at beordre de i stk. 1 omhandlede foranstaltninger, i det mindste med henblik på tilintetgørelse, herunder fjernelse fra handelen med henblik på tilintetgørelse, gennemført for rettighedskrænkerens regning, medmindre særlige grunde taler herimod.
 Artikel 12.49
 Påbud
 Hver part skal sikre, at den kompetente retslige myndighed, når der er truffet en retsafgørelse, hvormed det konstateres, at der er begået en krænkelse af en intellektuel ejendomsrettighed, kan udstede et påbud til rettighedskrænkeren samt, når det er relevant, en part, hvis tjenesteydelser anvendes af rettighedskrænkeren, og som er underlagt den retslige myndigheds kompetence, med henblik på at forhindre fortsat krænkelse.
 Artikel 12.50
 Alternative foranstaltninger
 En part kan bestemme, at de kompetente retslige myndigheder, når det er hensigtsmæssigt, og på begæring af den person, der kan pålægges de i artikel 12.48 (andre midler) eller 12.49 (påbud) nævnte foranstaltninger, kan beordre betaling af økonomisk kompensation til den forurettede part i stedet for anvendelse af foranstaltningerne i artikel 12.48 (andre midler) og 12.49 (påbud), hvis personen har handlet uforsætligt og ikke har udvist uagtsomhed, hvis gennemførelsen af de


text:
pågældende foranstaltninger ville skade ham uforholdsmæssigt meget, og hvis en økonomisk kompensation til den forurettede forekommer rimeligt tilfredsstillende.
 Artikel 12.51
 Erstatning
 1. Hver part skal sikre, at de kompetente retslige myndigheder har beføjelse til at pålægge en rettighedskrænker, der er vidende om eller har rimelig grund til at vide, at han er involveret i aktiviteter, der krænker en intellektuel ejendomsret, at betale rettighedshaveren en passende erstatning for den faktiske skade, som rettighedshaveren har lidt som følge af krænkelsen.
 Ved fastsættelsen af erstatningsbeløbet for krænkelse af intellektuelle ejendomsrettigheder skal de kompetente retslige myndigheder have beføjelse til:
 a)
 at tage hensyn til alle relevante aspekter, såsom negative økonomiske konsekvenser, herunder tabt fortjeneste, som den forurettede har lidt, rettighedskrænkerens uberettigede fortjeneste (67), og, når det er hensigtsmæssigt, andre elementer end de økonomiske faktorer (68), og
 b)
 når det er hensigtsmæssigt, at fastsætte erstatningen til et fast beløb på grundlag af elementer, der som minimum svarer til størrelsen af de gebyrer eller afgifter, som rettighedskrænkeren skulle have betalt, hvis han havde anmodet om tilladelse til at anvende den pågældende intellektuelle ejendomsrettighed.
 2. I sager, hvor rettighedskrænker har krænket intellektuelle ejendomsrettigheder uden at vide det eller uden at have rimelig grund til at vide det, kan en part bestemme, at de kompetente retslige myndigheder kan træffe beslutning om tilbagebetaling af et overskud eller om betaling af en erstatning, der kan være fastsat på forhånd, til fordel for den krænkede part.
 Artikel 12.52
 Sagsomkostninger
 Hver part skal sikre, at de kompetente retslige myndigheder, hvis det er relevant, som hovedregel har beføjelse til at pålægge den tabende part at betale den vindende part for sagsomkostninger eller afgifter og et passende advokathonorar eller enhver anden form for udgifter i henhold partens nationale ret.
 Artikel 12.53
 Offentliggørelse af retsafgørelser
 De kompetente retslige myndigheder skal i henhold til partens nationale ret og politikker have beføjelse til at beordre offentliggørelse eller tilrådighedsstillelse for almenheden af passende oplysninger om den endelige retsafgørelse for rettighedskrænkers regning.
 Artikel 12.54
 Formodning om ophavs- eller ejendomsret
 Parterne anerkender, at det med henblik på anvendelsen af de i dette kapitel omhandlede foranstaltninger, procedurer og retsmidler er tilstrækkeligt, at navnet på en ophavsmand til et litterært eller kunstnerisk værk eller navnet på andre rettighedshavere med hensyn til deres beskyttede frembringelser er anført på værket eller den beskyttede frembringelse på sædvanlig måde, for at denne ophavsmand eller anden rettighedshaver kan betragtes som sådan, medmindre det modsatte er bevist, og dermed være berettiget til at anlægge sag om krænkelse.
 Underafdeling 3
 Formidlende tjenesteydere
 Artikel 12.55
 Formidlende tjenesteyderes ansvar
 1. Hver part skal i overensstemmelse med denne artikel fastsætte begrænsninger eller undtagelser i dens nationale lovgivning vedrørende formidlende tjenesteyderes ansvar i forbindelse med levering eller brug af deres tjenesteydelser for krænkelser af ophavsret eller beslægtede rettigheder, der finder sted på eller via telekommunikationsnet (69).
 2. De i stk. 1 omhandlede begrænsninger eller undtagelser skal mindst dække følgende aktiviteter:
 a)
 transmission i et telekommunikationsnet af oplysninger, der leveres af en bruger af tjenesten, eller levering af adgang til et telekommunikationsnet ("ren videreformidling")


text:
b)
 transmission i et telekommunikationsnet af oplysninger, der leveres af en bruger af tjenesten, vedrørende automatisk, mellemliggende og midlertidig oplagring af disse oplysninger foretaget alene med det formål at gøre videre transmission af oplysningerne til andre tjenestemodtagere efter disses anmodning ("caching") mere effektiv, forudsat at tjenesteudbyderen:
 i)
 ikke ændrer oplysningerne af andet end tekniske årsager
 ii)
 overholder betingelserne for adgang til oplysningerne
 iii)
 overholder reglerne for ajourføring af oplysningerne, angivet på en måde, der er almindelig anerkendt og anvendt af industrien
 iv)
 ikke griber ind i den lovlige anvendelse af teknologi, som er almindelig anerkendt og anvendt af industrien, med det formål at skaffe sig data om anvendelsen af oplysningerne og
 v)
 fjerner eller hindrer adgangen til de oplysninger, han har oplagret, når han får kendskab (70) til, at oplysningerne ved den oprindelige kilde til transmissionen er blevet fjernet fra nettet eller adgangen til den hindret
 og
 c)
 lagring af oplysninger, som leveres af en bruger af tjenesten efter anmodning fra en bruger af tjenesten ("hosting"), såfremt tjenesteudbyderen:
 i)
 ikke har kendskab til ulovlige oplysninger, og
 ii)
 når han får et sådant kendskab (71), straks tager skridt til at fjerne eller hindre adgangen til de pågældende oplysninger.
 3. Hver part kan i dens nationale ret fastsætte betingelser for, hvornår formidlende tjenesteydere ikke er berettigede til de i stk. 2 fastsatte begrænsninger eller undtagelser.
 4. Betingelserne for, at formidlende tjenesteydere kan være berettigede til de i stk. 2 omhandlede begrænsninger eller undtagelser, omfatter ikke den formidlende tjenesteyder, der fører tilsyn med dennes tjeneste, eller som søger at indhente oplysninger om en krænkende aktivitet.
 5. Hver part kan indføre procedurer for effektive anmeldelser af påståede overtrædelser og effektive modanmeldelser.
 6. Denne artikel berører ikke en domstols eller en administrativ myndigheds muligheder for i overensstemmelse med hver parts retssystem at kræve, at en formidlende tjenesteyder bringer en krænkelse til ophør eller forhindrer den.
 Underafdeling 4
 Grænsekontrol
 Artikel 12.56
 Overensstemmelse med GATT 1994 og TRIPS-aftalen
 Parterne skal ved gennemførelsen af grænseforanstaltninger til toldmyndighedernes håndhævelse af intellektuelle ejendomsrettigheder, jf. denne underafdeling, sikre overensstemmelse med deres forpligtelser i henhold til GATT 1994 og TRIPS-aftalen, særlig artikel V i GATT 1994 og i TRIPS-aftalens artikel 41 og del III, afdeling 4.
 Artikel 12.57
 Definitioner
 Med henblik på denne underafdeling forstås ved:
 a)
 "varemærkeforfalskede varer": varemærkeforfalskede varer og varer med forfalsket geografisk betegnelse
 b)
 "varer med forfalsket geografisk betegnelse": varer, herunder emballage, der på ulovlig vis er forsynet med en geografisk betegnelse, som er identisk med en geografisk betegnelse, der er lovligt registreret i forhold til samme type varer, eller som i dens væsentlige aspekter ikke kan sondres fra en sådan geografisk betegnelse, og hvis import derved udgør en krænkelse, eller hvis eksport ville have udgjort en krænkelse af de rettigheder, der er tilknyttet den pågældende geografiske betegnelse i overensstemmelse med lovgivningen i den part, hvor varerne befinder sig
 c)
 "varemærkeforfalskede varer": varer, herunder emballage, på hvilke der uden tilladelse er anbragt et varemærke, som er identisk med, eller som i dens væsentlige aspekter ikke kan sondres fra,